钦定古今图书集成/明伦汇编/氏族典/第117卷 > 《廖用贤尚友录》 > 陈完
## 钦定古今图书集成/明伦汇编/氏族典/第117卷 > 《廖用贤尚友录》 > 陈完

按《春秋臣传》：陈完字敬仲，陈厉公之子。庄公二十二
年，陈人杀太子御寇，公子完奔齐。齐侯使为卿。辞曰：
“羇旅之臣，幸若获宥，及于宽政，赦其不闲于教训而
免于罪戾，弛于负担，君之惠也。所获多矣。敢辱高位，
以速官谤，请以死辞。”使为工政。饮桓公酒乐，公曰：“以
火继之。”辞曰：“‘臣卜其昼，未卜其夜’。君子曰：‘酒以成礼，
不继以淫，义也；以君成礼，弗纳于淫，仁也’。”初，懿氏卜
妻敬仲，其妻占之曰：“吉。是谓凤凰干飞，和鸣锵锵。有
妫之后，将育于姜。”陈厉公生敬仲，其少也，周史有以
《周易》见陈侯，陈侯使筮之，曰：“是谓观国之光，利用宾
于王。此其代陈有国乎？不在此，其在异国。非此其身，
在其子孙。若在异国，必姜姓也。姜，太岳之后也。山岳
则配天，物莫能两大。陈衰，此其昌乎！”及陈之亡也，陈
桓子始大于齐。